Domeikavos gimnazija

Kauno rajono Domeikavos gimnazija – dieninė, savarankiško mokymosi bendrojo lavinimo mokykla Domeikavoje (Kauno raj.), vykdanti pagrindinio, vidurinio ir papildomo ugdymo programas. Įstaigos kodas 191090122.

1920 m. įsteigta pradinė mokykla, nuo 1949 m. septynmetė, aštuonmetė, nuo 1983 m. vidurinė mokykla, nuo 2006 m. gimnazija. Veikia pradinis Užliedžių skyrius.

 Istorija 
1932 m. spalio 27 d. Nr. 44 „Trimitas“ rašo, kad prieš Pirmąjį pasaulinį karą visi Lapių apylinkės gyventojai priklausė Raudondvario valsčiui, rusų vadinamam Krasnoselskaja volost. Šiam valsčiui priklausė ir Domeikavos gyventojai.

1919 m. sausio 2 d. įkurtas Lapių valsčius, o jo raštinei parinkta vieta ne Lapių bažnytkaimyje, bet Lontainių vienkiemyje, buvusiuose rusų valdiškuose namuose. 1920 m. tame pačiame pastate įsteigta ir Lontainių pradžios mokykla, joje mokėsi 56 mokiniai, susirinkę iš aplinkinių kaimų: Lontainių, Radikių, Agnopolio, Romaškių, Salių, Lanciškių. Daugelio vaikų tėvai buvo ūkininkai. Mokinių skaičius svyravo nuo 56 iki 38, o 1927–1928 m. mokykloje vyko vakariniai kursai suaugusiems, kuriuos baigė 25 žmonės.

1928 m. Lontainių pradžios mokyklai priklausė 3 ha žemės, mokėsi 39 mokiniai, mokytojavo B. Gudavičius. Mokyklos inspektoriumi nuo 1924–1933 m. buvo Antanas Vokietaitis. 1933 m. Lontainių pradinė mokykla perkelta į Domeikavą. 1935 m. pradžios mokykla iš Domeikavos perkelta į Rožių seniūnijos Žemaitkiemio II kaimą, į Bagdonavičiui priklausantį pastatą. Viename namo gale buvo mokykla, o kitame gyveno 3 kumečių šeimos. Mokyklai priklausė 1,25 ha žemės.

1949 m. prof. Sidaravičiaus, vengdamas tremties, pastatus ir žemę Juozapavoje atidavė sovietų valdžiai. Jo name įsikūrė auganti septynmetė mokykla. 1951 m. mokykloje pradėta dirbti dviem pamainomis: ryte mokėsi I-IV klasės, V-VII klasės – po pietų. 1952–1953 mokslo metais mokykloje mokėsi 95 mokiniai, 1959 m. jų buvo 94. Septintame dešimtmetyje, plečiantis Domeikavos ir Voškonių gyvenvietėmis, sparčiai didėjo ir mokinių skaičius, 1961 m. mokykloje mokėsi 105 mokiniai, 1971 m. jau 235. 1962 m. pradėtas statyti naujas mokyklos priestatas. Jame mokykla įsikūrė 1963 m. 1965–1966 mokslo metais Domeikavos mokykla reorganizuota į aštuonmetę, 1983 m. – į vidurinę. Švenčiant mokyklos 80-metį įkurtas mokyklos muziejus, kuriame vyksta pilietiškumo pamokos.

2006 m. vasario 20 d. LR Švietimo ir mokslo ministras įsakymu Nr. ISAK-279 „Dėl Kauno rajono Domeikavos vidurinės mokyklos vidurinio ugdymo programos akreditacijos“ akreditavo Kauno rajono Domeikavos vidurinėje mokykloje vykdomas vidurinio ugdymo programas. 2006 m. balandžio 21 d. Kauno rajono savivaldybės taryba sprendimu Nr. TS-51 pakeitė Kauno rajono Domeikavos vidurinės mokyklos tipą į Kauno rajono Domeikavos gimnaziją, vykdančią vidurinio, pagrindinio ir pradinio ugdymo programas.

 Direktoriai 
 Dalius Vibrantis

 Žymūs mokytojai 
 Daiva Bradauskienė, 2002 m. pripažinta Kauno rajono Metų mokytoja.

 Himnas 
 Domeikavoj šalia Kauno,
 Kur bažnyčia stovi
 Tarpu medžių tvirtašakių
 Didelė tvirtovė.

Priedainis
 Tai gyvuok, mūs mokykla,
 Žalių sodų apsupty,
 Šviesk visiems, tau ir man
 Mokslo sunkiame kely!

 Ir kiekvieną mielą rytą
 Te skambutis kviečia.
 Domeikavos mokykla
 Mokslo saulė šviečia.

Žodžiai Lauros Kalkauskaitės, muzika Audronos Rožėnienės

 Nuorodos 
 Gimnazijos svetainė

Kategorija:Domeikava
Kategorija:Lietuvos gimnazijos
Kategorija:Kauno rajono savivaldybės mokyklos